b'\n_START_ARTICLE_\nKolesarska povezava\n_START_PARAGRAPH_\nKolesarska povezava je s predpisano prometno signalizacijo ozna\xc4\x8dena kombinacija kategoriziranih in nekategoriziranih cest in poti ali le ozna\xc4\x8db na njih, ki slu\xc5\xbeijo kolesarskemu prometu._NEWLINE_Glede na nivo upravljanja lo\xc4\x8dimo dr\xc5\xbeavne in ob\xc4\x8dinske kolesarske povezave._NEWLINE_Glede na povezovalni pomen v prostoru se delijo na daljinske, glavne, regionalne in lokalne kolesarske povezave.\n_START_SECTION_\nDr\xc5\xbeavne kolesarske povezave\n_START_PARAGRAPH_\nDr\xc5\xbeavna kolesarska povezava lahko poteka po javnih ali nekategoriziranih cestah, ki se sicer uporabljajo za javni cestni promet ali po vodnih nasipih, opu\xc5\xa1\xc4\x8deni \xc5\xbeelezni\xc5\xa1ki in energetski infrastrukturi. Predpi\xc5\xa1e jih minister za infrastrukturo in prostor. V kolikor dr\xc5\xbeavna kolesarska povezava poteka po ob\xc4\x8dinskih cestah, se mora prizadeta ob\xc4\x8dina s tem strinjati._NEWLINE_Osnova za dolo\xc4\x8ditev kolesarskih povezav je Odlok o spremembah in dopolnitvah prostorskih sestavin srednjero\xc4\x8dnega in dolgoro\xc4\x8dnega dru\xc5\xbebenega plana Republike Slovenije (Uradni list RS, \xc5\xa1t. 72/95)._NEWLINE_Dr\xc5\xbeavne kolesarske povezave se navezujejo na omre\xc5\xbeje evropskih kolesarskih povezav (European Cycling Network) in je namenjeno predvsem daljinskemu potovalno-turisti\xc4\x8dnemu kolesarskemu prometu.\n_START_SECTION_\nKategorizacija\n_START_PARAGRAPH_\nDaljinske kolesarske povezave (DK) omogo\xc4\x8dajo povezavo z omre\xc5\xbejem evropskih kolesarskih smeri in tranzit preko Slovenije._NEWLINE_Glavne kolesarske povezave (GK) omogo\xc4\x8dajo povezavo med sredi\xc5\xa1\xc4\x8di regionalnega pomena._NEWLINE_Regionalne kolesarske povezave (RK) omogo\xc4\x8dajo dostop do najpomembnej\xc5\xa1ih turisti\xc4\x8dnih obmo\xc4\x8dij ter obmo\xc4\x8dij izjemnih naravnih znamenitosti ter lokalnih sredi\xc5\xa1\xc4\x8d v dr\xc5\xbeavi, skladno z zasnovo regionalnih cestnih povezav.\n_START_SECTION_\nVzdr\xc5\xbeevanje\n_START_PARAGRAPH_\nZa vzdr\xc5\xbeevanje dr\xc5\xbeavnih kolesarskih povezav je zadol\xc5\xbeena Direkcija RS za ceste, ob\xc4\x8dinskih pa pristojna ob\xc4\x8dina. V kolikor kolesarska povezava poteka skozi naselje in ima obliko kolesarske steze, jo vzdr\xc5\xbeuje ob\xc4\x8dina. Kolesarske povezave, ki potekajo po ob\xc4\x8dinskih in nekategoriziranih cestah v sorazmernem dele\xc5\xbeu vzdr\xc5\xbeuje Direkcija.\n_START_SECTION_\nOb\xc4\x8dinske kolesarske povezave\n_START_PARAGRAPH_\nPosamezne slovenske ob\xc4\x8dine, predvsem tiste s turisti\xc4\x8dnim zna\xc4\x8dajem in ponudbo, razvijajo svoje ob\xc4\x8dinske kolesarske povezave. To so praviloma s prometno signalizacijo ozna\xc4\x8dene ob\xc4\x8dinske in nekategorizirane ceste. Ozna\xc4\x8dene so s \xc4\x8drko L in \xc5\xa1tevilko v skladu s kategorizacijo, ki jo sprejme ob\xc4\x8dinska uprava. Ve\xc4\x8dina takih omre\xc5\xbeij ima svojo karto, na kateri je poleg ozna\xc4\x8denih kolesarskih povezav ozna\xc4\x8dena \xc5\xa1e druga turisti\xc4\x8dna ponudba.'